
VUKOVARSKO-SRIJEMSKA ŽUPANIJA
               OPĆINA JARMINA

              OPĆINSKO VIJEĆE

KLASA: 015-01/17-01/1

UR.BR.: 2188/04-17-01-37
Jarmina, 14. lipnja 2017. godine  


Na temelju članka 10. stavka 1. i članka 12. stavka 1. Zakona o poljoprivrednom zemljištu ("Narodne novine" br. 39/13, 48/15.), članka 4. Pravilnika o agrotehničkim mjerama (''Narodne novine'' br.142/13.), članka 8. stavka 2. Zakona o zaštiti od požara (''Narodne novine'' br. 92/10.), te članka 31. Statuta Općine Jarmina („Službeni vjesnik“ VSŽ 12/14), Općinsko vijeće Općine Jarmina na svojoj 2. sjednici održanoj dana  14. lipnja  2017. godine, donijelo je 

O D L U K U 

o agrotehničkim mjerama i mjerama za uređivanje i održavanje poljoprivrednih rudina na području Općine Jarmina

I. OPĆE ODREDBE 

Članak 1.

Ovom Odlukom propisuju se potrebne agrotehničke mjere u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju, te mjere za uređivanje i održavanje poljoprivrednih rudina, poljskih puteva, te mjere zaštite od požara na poljoprivrednom zemljištu. 

Poljoprivrednim zemljištem smatraju se sljedeće poljoprivredne površine: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare, kao i drugo zemljište koje se može privesti poljoprivrednoj proizvodnji. 

Članak 2. 

Agrotehničke mjere na poljoprivrednom zemljištu smatraju se: minimalna razina obrade i održavanja poljoprivrednog zemljišta i poljskog puta u širinama propisanim i ucrtanim u katastarskim kartama, sprječavanje zakorovljenosti i obrastanja višegodišnjim raslinjem, suzbijanje biljnih bolesti i štetnika, korištenje i uništavanje biljnih ostataka, održavanje organske tvari u tlu, održavanje povoljne strukture tla, zaštita od erozije. 

II. AGROTEHNIČKE MJERE

1. Minimalna razina obrade i održavanja poljoprivrednog zemljišta 

Članak 3.

Minimalna razina obrade i održavanja poljoprivrednog zemljišta podrazumijeva provođenje najnužnijih mjera u okviru prikladne tehnologije, a posebno:  redovito obrađivanje i održavanje poljoprivrednog zemljišta sukladno biljnoj vrsti, odnosno katastarskoj kulturi poljoprivrednog zemljišta, održavanje i poboljšanje plodnosti tla, održivo gospodarenje trajnim pašnjacima, održavanje maslinika, voćnjaka i vinograda u dobrom vegetativnom stanju i sprečavanje zakorovljenosti i obrastanja višegodišnjim raslinjem, kao i održavanje poljskog puta bez uništavanja, preoravanja i korištenja za osobne potrebe.

Članak 4.

U cilju sprječavanja zakorovljenosti i obrastanja višegodišnjim raslinjem, vlasnici i posjednici poljoprivrednog zemljišta, dužni su primijeniti odgovarajuće agrotehničke mjere obrade tla, te njege usjeva i nasada, te radnje nužne za održavanje puteva uz njihove oranice.

Kod sprječavanja zakorovljenosti i obrastanja višegodišnjim raslinjem te njege usjeva i nasada, potrebno je dati prednost nekemijskim mjerama zaštite bilja kao što su mehaničke, fizikalne, biotehničke i biološke mjere zaštite, a kod korištenja kemijskih mjera zaštite potrebno je dati prednost herbicidima s povoljnijim ekotoksikološkim svojstvima. 

2. Suzbijanje biljnih bolesti i štetnika 

Članak 5.

Vlasnici i posjednici poljoprivrednog zemljišta dužni su provoditi postupke za suzbijanje biljnih bolesti i štetnika, sukladno mjerama propisanim posebnim propisima za zaštitu bilja, koji uređuju održivu uporabu pesticida. 

Nakon provedbe postupka iz stavka 1. ovog članka, vlasnici i posjednici, dužni su odlagati ambalažu sukladno uputama proizvođača pesticida. 

3. Korištenje i uništavanje biljnih ostataka 

Članak 6.

Vlasnici i posjednici poljoprivrednog zemljišta dužni su ukloniti sa zemljišta sve biljne ostatke koji bi mogli biti uzrokom širenja biljnih bolesti ili štetnika u određenom agrotehničkom roku sukladno biljnoj kulturi. 

Članak 7.

Agrotehničke mjere korištenja i uništavanja biljnih ostataka obuhvaćaju:

- obvezu uklanjanja biljnih ostataka nakon žetve na poljoprivrednom zemljištu na kojem se primjenjuje konvencionalna obrada tla, 

- primjenu odgovarajućih postupaka sa žetvenim ostacima na površinama na kojima se primjenjuje konzervacijska obrada tla,

- obvezu uklanjanja suhih biljnih ostataka nakon provedenih agrotehničkih mjera u višegodišnjim nasadima, 

- obvezu odstranjivanja biljnih ostataka nakon sječe i čišćenja šuma, putova i međa na šumskom zemljištu, koje graniči s poljoprivrednim zemljištem. 

Žetveni ostaci ne smiju se spaljivati na poljoprivrednim površinama. Njihovo spaljivanje dopušteno je samo u cilju sprečavanja širenja ili suzbijanja biljnih štetnika. 

Uništavanje biljnih ostataka spaljivanjem, kada je to dopušteno, poduzima se uz provođenje mjera zaštite od požara sukladno posebnim propisima i ovom Odlukom. 

4. Održavanje razine organske tvari u tlu 

Članak 8.

Organska tvar u tlu održava se provođenjem minimalno trogodišnjeg plodoreda prema pravilima struke. Trogodišnji plodored podrazumijeva izmjenu strne žitarice, industrijsko bilje ili trave ili djeteline ili njihove smjese. 

Trave, djeteline, djetelinsko- travne smjese, travno-djetelinske smjese su dio plodoreda i mogu na istoj površini ostati duže od tri godine. 

5. Održavanje strukture tla 

Članak 9.

Korištenje mehanizacije na poljoprivrednom zemljištu mora biti primjereno stanju i svojstvima zemljišta, tako da se u uvjetima mokrog i vodom natopljenog zemljišta preporučuje izbjegavanje obrade i provoza mehanizacijom na poljoprivrednom zemljištu, kao i na poljskim putevima osim prilikom žetve i berbe usjeva. 

6. Zaštita od erozije 

Članak 10.

Zaštita od erozije provodi se održavanjem minimalne pokrovnosti tla sukladno specifičnostima agroekološkog područja. Tijekom vegetacijskog razdoblja, na područjima na kojima je uočena erozija, poljoprivredne površine bi trebale imati pokrov koji umanjuje erozije tla. Tijekom zime u uvjetima kada se na oranicama ne nalaze usjevi, odnosno ukoliko nema pokrova primjenjuje se ograničena obrada tla. 

Zaštita od erozije provodi se upravljanjem i pravilnom obradom na poljoprivrednom zemljištu i ovisno o specifičnim karakteristikama tla. 

III. MJERE ZA UREĐIVANJE I ODRŽAVANJA POLJOPRIVREDNIH RUDINA 

Članak 11.

Kao mjere za uređivanje i održavanje poljoprivrednih rudina propisuju se: 

1. održavanje živica i međa, 

2. održavanje poljskih putova, 

3. uređivanje i održavanje kanala, 

4. sprječavanje zasjenjivanja susjednih međa 5. sadnja i održavanje vjetrobranih pojasa. 

1. Održavanje živica i međa

Članak 12.

Vlasnici i posjednici poljoprivrednog zemljišta koji zasade živicu, dužni su je redoviti održavati i orezivati, na način da spriječe njihovo širenje na susjedno obradivo zemljište i putove, zasjenjivanje susjednih parcela, prerastanje živice na visinu iznad 1m, da spriječe njenu zakorovljenost i da ne ometa promet, vidljivost i preglednost poljskog puta. 

Živice uz poljske putove, odnosno međe, mogu se zasaditi najmanje 0,5m od ruba puta, odnosno međe i ne mogu biti šire od 0,5m, te se u svrhu sprečavanja zasjenjivanja susjednih parcela moraju se obrezivati tako da njihova visina ne prelazi 1m. 

Vlasnički odnosi glede živica iz prethodnog stavka posebno su propisani Zakonom o vlasništvu i drugim stvarnim pravima. 

Vlasnici i posjednici poljoprivrednog zemljišta dužni su održavati međe tako da budu vidljivo označene, očišćene od korova i višegodišnjeg raslinja, te da ne ometaju provedbu agrotehničkih zahvata. 

Zabranjeno je izoravanje i oštećivanje međa. 

Za ograđivanje parcela na međama, zabranjuje se korištenje bodljikave žice i armaturnih mreža. 

2. Održavanje poljskih putova 

Članak 13.

U svrhu iskorištavanja poljoprivrednog zemljišta koriste se poljski putovi.  Vlasnici i posjednici poljoprivrednog zemljišta dužni su zajednički brinuti se o poljskim putovima koje koriste, a isto uključuje:

- sprečavanje širenja živica i drugog raslinja uz putove,

 - sječa pojedinih stabala ili grana koje otežavaju korištenje puta, 

 - sprečavanje oštećivanja putova njihovim nepravilnim korištenjem (preopterećenje, neovlašteni građevinski zahvati, nasipavanje otpadnim materijalom i sl.)

- sprečavanje iznošenja zemlja sa oranica na puteve.

Pod održavanjem poljskih putova koje je obveza Općine podrazumijeva se:

 - redovito održavanje i uređivanje poljskih putova, kako ne bi omatali provođenje agrotehničkih mjera i prolazak vatrogasnih vozila, 

- nasipavanje oštećenih dionica i udarnih rupa odgovarajućim kamenim materijalom, 

- čišćenje i održavanje odvodnih kanala, propusta i sistema odvodnje i otjecanja oborinskih voda,

Za održavanje putova u privatnom vlasništvu (putovi - sprečavanje uzurpacije putova i zemljišta) odgovorni su njihovi vlasnici u zaštitnom pojasu odnosno posjednici. 

Članak 14.

Zabranjuju se sve radnje koje mogu dovesti do uništavanja poljskih putova, a naročito:

 - preoravanje poljskih putova, 

- sužavanje poljskih putova, 

- uništavanje zelenog pojasa uz poljske putove, 

- iznošenje zemlje i raslinja na poljske putove prilikom obrađivanja zemljišta, 

- skretanje oborinskih i drugih voda na poljske putove. 

3. Uređivanje i održavanje kanala 

Članak 15.

U cilju održavanja kanala u funkciji odvodnje suvišne vode, vlasnici su dužni održavati i čistiti prirodno stvorene ili izgrađene kanale, tako da se spriječi odronjavanje zemlje, zarastanje korovom, odnosno omogući prirodni tok voda.

4. Sprječavanje zasjenjivanje susjednih parcela 

Članak 16.

Radi sprečavanja zasjenjivanja susjednih parcela na kojima se vrši poljoprivredna proizvodnja, zabranjuje se sadnja visokog raslinja neposredno uz međe. U protivnom oštećeni vlasnici poljoprivrednih parcela mogu poduzimati radnje za nadoknadu štete sukladno Zakonu o vlasništvu i drugim stvarnim pravima.

5. Sadnja i održavanje vjetrobranskih pojasa 

Članak 17.

Radi uređivanja i održavanja poljoprivrednih rudina, a na područjima na kojima je zbog izloženosti vjetru većeg intenziteta ili duljeg trajanja otežana ili smanjena poljoprivredna proizvodnja, vlasnik je dužan određeni pojas zemljišta zasaditi stablašicama. 

Stablašice koje čine vjetrobrani pojas, vlasnici su dužni redovito održavati i obnavljati. 

IV.POSEBNE MJERE ZAŠTITE OD POŽARA 
Članak 18.

Radi sprječavanja požara na poljoprivrednom zemljištu, vlasnici su dužni:  

- održavati, uređivati i čistiti međe, živice, kanale, te poljske i šumske putove, 

- uklanjati suhe biljne ostatke nakon provedenih agrotehničkih mjera i nakon žetve, berbe i slično, a najkasnije do 01. lipnja tekuće godine, 

- uz međe preorati ili očistiti zemljište zatravljeno suhim biljem i biljnim otpadom. 

Članak 19.

Prilikom uništavanja korova i biljnog otpada, vlasnici su dužni: 

- dobiti odobrenje nadležnog DVD-a o mjestu i vremenu spaljivanja,

- spaljivanje obaviti na dijelu zemljišta koje je udaljeno najmanje 200m od ruba šumskog zemljišta i dovoljno udaljeno od krošnji stabala i nasada na susjednim parcelama, 

- tlo na kojem se loži vatra radi spaljivanja korova i biljnog otpada mora se očistiti od trave i drugog gorivog materijala, 

- spaljivanju moraju biti nazočne osobe koje su zapalile vatru i to od zapaljivanja vatre do njenog potpunog sagorijevanja i uz sebe moraju imati osnovna sredstva i opremu za početno gašenje požara (lopata, kanta napunjena vodom i sl.),  - nakon sagorijevanja osobe su dužne pregledati mjesto loženja i ostatke sagorijevanja u potpunosti ugasiti vodom. 

Članak 20.

Zabranjuje se uklanjanje i spaljivanje korova i biljnog otpada na poljoprivrednom zemljištu u razdoblju od 01. lipnja do 31. listopada. 

V. NADZOR 

Članak 21.

Nadzor nad provedbom ove Odluke provodi poljoprivredni redar, a u obavljanju nadzora poljoprivredni redar je ovlašten: 

1. rješenjem narediti: - poduzimanje radnji u svrhu sprečavanja nastanka štete, onemogućavanja ili smanjenja poljoprivredne proizvodnje, 

- poduzimanje radnji u svrhu provedbe mjera za uređivanje i održavanje poljoprivrednih rudina,

 - poduzimanje radnji u svrhu uklanjanja posljedica nastale štete u poljoprivrednoj proizvodnji; 

2. u slučaju nepoduzimanja radnji iz točke 1. ovog stavka narediti izvršenje istih putem trećih osoba na trošak vlasnika ili ovlaštenika poljoprivrednog zemljišta; 

3. izdati obvezni prekršajni nalog; 

4. naplatiti novčanu kaznu na mjestu počinjenja prekršaja. 

Po utvrđenom stanju i poduzetim mjerama poljoprivredni redari dužni su redovito izvještavati poljoprivrednu inspekciju u područnim jedinicama. 

Do prijema u službu poljoprivrednog redara, nadzor nad provođenjem ove Odluke provoditi će komunalni redar i poljoprivredna inspekcija. 

Članak 22.

Vlasnici i korisnici poljoprivrednog zemljišta dužni su osobi iz nadzora, u provedbi njegove ovlasti, omogućiti nesmetano obavljanje nadzora i pristup do poljoprivrednog zemljišta. 

Ako osoba iz nadzora u svom radu naiđe na otpor, može zatražiti pomoć nadležne policijske uprave. 

VI. KAZNENE ODREDBE 

Članak 23.

Novčanom kaznom u iznosu od 3.000,00 do 6.000,00 kuna kaznit će se za prekršaj pravna osoba – vlasnik ili korisnik poljoprivrednog zemljišta ako, temeljem ove Odluke ako: 

- ne provodi mjere minimalne razine obrade i održavanja poljoprivrednog zemljišta,

- ne provodi mjere zaštite od erozije, 

- ne sprječava zakorovljenost, 

- ne poduzima mjere zaštite od biljnih bolesti i štetočina, 

- ne uklanja biljne ostatke. 

Novčanom kaznom u iznosu od 800,00 do 1.200,00 kuna kaznit će se odgovorna osoba u pravnoj osobi za prekršaj iz stavka 1. ovog članka. 

Novčanom kaznom u iznosu od 1.000,00 do 1.500,00 kuna kaznit će se fizička osoba obrtnik i osoba koja obavlja drugu samostalnu djelatnost, a vlasnik je ili korisnik poljoprivrednog zemljišta za prekršaj iz stavka 1. ovog članka. 

Novčanom kaznom u iznosu od 500,00 do 800,00 kuna kaznit će se fizička osoba – vlasnik ili korisnik poljoprivrednog zemljišta za prekršaje iz stavka 1. ovog članka. 

Članak 24.

Opomenom te potom novčanom kaznom u iznosu od 1.000,00 do 3.000,00 kuna kaznit će se za prekršaj pravna osoba – vlasnik ili korisnik poljoprivrednog zemljišta ako, temeljem ove Odluke: 

- ne uređuje i održava živice i međe,

- ne održava poljske putove,

- ne uređuje i održava kanale,

- ne sprečava zasjenjivanje susjednih parcela,

- iznosi zemlju i oštećuje granične linije poljskih putova kao i za sva druga oštećenja prouzročena nesavjesnim djelovanjem. 

Uz obvezu povrata u prvobitno stanje.

Novčanom kaznom u iznosu od 500,00 do 1000,00 kuna kaznit će se odgovorna osoba u pravnoj osobi za prekršaj iz stavka 1. ovog članka. 

Novčanom kaznom u iznosu od 700,00 do 1200,00 kuna kaznit će se fizička osoba obrtnik i osoba koja obavlja drugu samostalnu djelatnost, a vlasnik je ili korisnik poljoprivrednog zemljišta za prekršaj iz stavka 1. ovog članka. 

Novčanom kaznom u iznosu od 200,00 do 400,00 kuna kaznit će se fizička osoba – vlasnik ili korisnika poljoprivrednog zemljišta za prekršaje iz stavka 1. ovog članka. 

VII. PRIJELAZNE I ZAVRŠNE ODREDBE 

Članak 25.

Stupanjem na snagu ove Odluke prestaje važiti Odluku o agrotehničkim mjerama, mjerama za uređivanje i održavanje poljoprivrednih rudina, te mjerama zaštite od požara na poljoprivrednom zemljištu na području Općine Jarmina članka 31. Statuta Općine Jarmina („Službeni vjesnik“ VSŽ 12/14). 
Članak 26.


Ova odluka stupa na snagu osmoga dana od dana objave u “Službenom vjesniku” Vukovarsko – srijemske županije, a objavit će se i na web stranici Općine Jarmina (www.jarmina.hr).
Predsjednik Općinskog vijeća

Dragutin Culi
